รัฐบาล เตรียมประชุมประเมินพื้นที่เสี่ยงที่จะประสบปัญหาภัยแล้ง ออกมาตรการป้องกัน พร้อมผลักดันหนองเล็งทราย อำเภอแม่ใจ จังหวัดพะเยา เป็นแหล่งต้นน้ำ
รัฐบาล เตรียมประชุมประเมินพื้นที่เสี่ยงที่จะประสบปัญหาภัยแล้ง ออกมาตรการป้องกัน พร้อมผลักดันหนองเล็งทราย อำเภอแม่ใจ จังหวัดพะเยา เป็นแหล่งต้นน้ำช่วยบรรเทาปัญหาภัยแล้งให้คนในประเทศนางนฤมล ภิณโญสินวัฒน์ โฆษกประจำสำนักนายกรัฐมนตรี เปิดเผยว่า ตลอดเวลาที่ผ่านมารัฐบาล ได้ให้ความสำคัญถึงการบริหารจัดการน้ำและสถานการณ์ค่าฝุ่นละอองขนาดเล็ก หรือ PM 2.5 ปัญหาหมอกควันและไฟป่ามาเป็นอันดับหนึ่ง จะเห็นได้จากมีการจัดตั้งสำนักงานทรัพยากรน้ำแห่งชาติ หรือ สทนช. ด้วยการบูรณาการงานบริหารจัดการน้ำรวมไว้ด้วยกันและยังมีแผนระยะสั้น ระยะยาวและแผนเร่งด่วนในการแก้ไขปัญหาภัยแล้งในช่วงวิกฤต โดยในวันพรุ่งนี้ 14 กุมภาพันธ์ 2563 พลเอก ประวิตร วงษ์สุวรรณ รองนายกรัฐมนตรี จะมีการประชุมกองอำนวยการน้ำแห่งชาติ เพื่อติดตามความคืบหน้าการแก้ไขปัญหาภัยแล้ง เนื่องจากในปีนี้ปริมาณน้ำฝนที่ตกลงมาน้อยกว่าที่ควรจะเป็น ประกอบกับกรมอุตุนิยมวิทยา ได้มีการพยากรณ์ไปข้างหน้าว่าปริมาณฝนจะตกลงมาน้อยอีกเช่นกัน รัฐบาลจึงจำเป็นต้องประเมินจุดเสี่ยงเพื่อป้องกันภัยแล้ง ด้วยการเพิ่มแหล่งน้ำผิวดิน แหล่งน้ำใต้ดิน เช่น ขุดเจาะบ่อบาดาล พัฒนาการสร้างแก้มลิง ในการเก็บกักน้ำช่วงฤดูฝน ในส่วนของการปริมาณน้ำอุปโภคบริโภคขอให้ประชาชนมั่นใจว่า จะมีเพียงพอใช้จนถึงเดือนมิถุนายนนี้ เพราะมีปริมาณน้ำดิบเพียงพอสำหรับผลิตน้ำประปา ส่วนภาคการเกษตร อาจจะมีบางพื้นที่ที่ไม่เพียงพอ จึงจำเป็นต้องขอความร่วมมือเกษตรกรในการงดปลูก ซึ่งเรื่องดังกล่าวกระทรวงเกษตรและสหกรณ์ รวมถึงหน่วยงานที่เกี่ยวข้องจะเข้าไปช่วยเหลือเกษตรกรจัดหาอาชีพทดแทน ช่วยเหลือเยียวยา พร้อมทั้งทำความเข้าใจกับประชาชนเพื่อให้เกิดความร่วมมือด้วยดีโฆษกประจำสำนักนายกรัฐมนตรี ยังเปิดเผยถึงผลการลงพื้นที่ติดตามสถานการณ์ภัยแล้งของพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ในพื้นที่จังหวัดพะเยาและจังหวัดน่าน วานนี้ 12 กุมภาพันธ์ 2563 ว่า การที่นายกรัฐมนตรีลงพื้นที่ในครั้งนี้เพื่อต้องการพัฒนาหนองเล็งทราย อำเภอแม่ใจ จังหวัดพะเยา ให้เป็นแหล่งน้ำดิบในการผลิตน้ำประปาเพื่อการอุปโภคบริโภค โดยบูรณาการร่วมกับทุกภาคส่วน ทั้งการระบายน้ำในช่วงฤดูฝน เพื่อป้องกันอุทกภัย การกักเก็บน้ำสำรองไว้ใช้ในหน้าแล้ง เนื่องจากหนองเล็งทรายเป็นแหล่งกักเก็บน้ำขนาดใหญ่ของจังหวัดพะเยามีพื้นที่ครอบคลุมถึง 5 ตำบล พื้นที่รวม 5,563 ไร่ เป็นแหล่งน้ำต้นทางที่ไหลลงสู่กว๊านพะเยา ประชาชนในพื้นที่ใช้น้ำส่วนนี้ในการประกอบอาชีพประมงและเลี้ยงสัตว์ แต่ปัจจุบันพบว่าหนองเล็งทรายมีความตื้นเขินเป็นผลจากดินตะกอนที่ไหลมาจากลำห้วยต่างๆ ลงสู่หนองเล็งทราย ส่งผลให้ไม่สามารถกักเก็บน้ำในช่วงฤดูฝนได้เต็มศักยภาพ นายกรัฐมนตรี สั่งการให้แก้ไขปัญหาการตื้นเขินของหนองเล็งทรายเป็นวาระเร่งด่วน ด้วยการนำเครื่องจักรอุปกรณ์เข้าไปขุดลอกแก้ไขปัญหาการตื้นเขินให้สามารถกักเก็บน้ำได้มากขึ้น นอกจากนี้ยังมีการก่อสร้างฝายพับได้ ฝายน้ำล้นและประตูระบายน้ำ กำจัดผักตบชะวาวัชพืชที่กัดขวางทางน้ำ เพื่อให้สามารถกักเก็บน้ำได้มากขึ้นในช่วงฤดูฝนเพื่อเป็นแหล่งต้นน้ำช่วยบรรเทาปัญหาภัยแล้งในพื้นที่ภาคกลางและภาคใต้ได้ด้วย ควบคู่การพัฒนาหนองเล็งทรายเป็นแหล่งท่องเที่ยวเชิงนิเวศน์นำรายได้เข้าชุมชน